Yevropada ichak kasali tarqalmoqda, Amerika chora ko’ra boshladi
Sabzavotda topilgan bakteriya o’tkir buyrak yetishmovchiligi, ich o’tish, isitma, qolaversa o’limga yetaklashi mumkin.
Yevropada 30 dan ziyod odamni hayotdan olib ketgan ichak infeksiyasi loviya ko’chatlaridan tarqalgani ma’lum bo’ldi. Bir oy oldin Germaniya shimolida vujudga kelgan infeksiya bugunga kelib qo’shni davlatlarda ham aniqlandi. Kasallikni qo’zg’atuvchi ichak tayoqchalari bakteriyasidir. Infeksiya sababini aniqlash ustida tadqiqotlar o’tgan oydan beri to’xtagani yo’q. Sinchkov tekshiruv mutaxassislarni Germaniya shimoli, Gamburg shahri yaqinidagi fermaga yetakladi. Amerikada virus hozirgacha to’rt kishida aniqlangan, barchasi Germaniyada bo’lib qaytgan fuqarolar. Oshqozon-ichak xastaliklari bo’yicha ekspert Robin Chatkan infeksiya okeanning bu tomonida avj olishini ham kutavering deydi. Epidemiya o’chog’i Germaniyada buyrak faoliyati ishdan chiqqan yuzlab odam og'ir ahvolda kasalxonaga yotqizilgan. Esherixiya koli, ya’ni ichak tayoqchalari organizm uchun zararsiz, hatto foydali desa bo’ladi. Ammo shunday turlari borki, kuchli zaharlanishga olib keladi. Pet Bak - oziq-ovqat sifati va xavfsizligi bilan shug’ullanuvchi tashkilot direktori. Uning nabirasi Kevin E-Coli bakteriyasi bilan zaharlangan ovqatni yeb, 2006 yilda vafot etgan. Hukumat qayerga qarayapti, bunday mahsulot bozorga chiqarilmasligi kerak, deydi u. “Insoniyat, hayvonot dunyosi, tabiat – hammasi bir-biriga chambarchas bog’liq. Bu kasalliklar qayoqdan keladi degan savolga javob ham shu. Birinchi navbatda, go’sht va chorvachilik mahsulotlaridan”, - deydi faol. Doktor Robin Chatkan fikricha, Amerikada oziq-ovqat xavfsizligini ta’minlash uchun yangi qonun-qoidalar ishlab chiqilishi zarur. AQSh Kasalliklarni nazorat qilish va oldini olish markazi butun mamlakat bo’ylab sog’liqni saqlash idoralarini ogohlikka chaqirdi. Virusni yuqtirgan odamlar haqida darhol ma’lumot berish so’raladi. Shu bilan birga, xorijdan, ayniqsa Yevropadan import qilingan oziq-ovqat izchil tekshiruvdan o’tishi shart. Yaqinda qabul qilingan qonun bozorga sabzavot yetkazuvchi kompaniyalarga ham yangi talablar qo’yadi. Yevropadagi vaziyatni kuzatib turgan jamoatchi faollar nazarida Amerika hukumati vaqtincha choralar bilan cheklanmasligi lozim. Go’sht kombinatlari va qassobxonalarda ham nazorat kuchaytirilmas ekan, xavf saqlanib qolaveradi.